Source: http://www.europarl.europa.eu/doceo/document/A-8-2019-0107_MT.html
Timestamp: 2019-11-15 21:34:21+00:00
Document Index: 2049654

Matched Legal Cases: ['Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'art;\n70', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'art;\n26']

Proċedura : 2018/2177(DEC)
Ċiklu relatat mad-dokument : A8-0107/2019
266k 85k
dwar il-kwittanza għall-implimentazzjoni tal-baġit tat-tmien, tad-disa', tal-għaxar u tal-ħdax-il Fond Ewropew għall-Iżvilupp għas-sena finanzjarja 2017
– wara li kkunsidra r-rendikonti finanzjarji u l-kontijiet tad-dħul u l-infiq tat-tmien, tad-disa', tal-għaxar u tal-ħdax-il Fond Ewropew għall-Iżvilupp għas-sena finanzjarja 2017 (COM(2018)0519 – C8-0328/2018),
– wara li kkunsidra l-informazzjoni finanzjarja dwar il-Fond Ewropew għall-Iżvilupp (COM(2018)0475),
– wara li kkunsidra r-rapport annwali tal-Qorti tal-Awdituri dwar l-attivitajiet li jaqgħu taħt it-tmien, id-disa', l-għaxar u il-ħdax-il Fond Ewropew għall-Iżvilupp għas-sena finanzjarja 2017, flimkien mar-risposti tal-Kummissjoni(1),
– wara li kkunsidra r-rakkomandazzjonijiet tal-Kunsill tal-20 ta' Frar 2019 dwar il-kwittanza li għandha tingħata lill-Kummissjoni fir-rigward tal-implimentazzjoni tal-operazzjonijiet tal-Fondi Ewropej għall-Iżvilupp għas-sena finanzjarja 2017 (05368/2019 – C8-0064/2019, 05369/2019 – C8-0065/2019, 05370/2019 – C8-0066/2019, 05371/2019 – C8-0067/2019),
– wara li kkunsidra r-rapport mill-Kummissjoni lill-Parlament Ewropew u lill-Kunsill tal-15 ta' Diċembru 2017 intitolat "Midterm Review Report on the External Financing Instruments" (Rapport tar-rieżami f'nofs it-terminu dwar l-Istrumenti tal-Finanzjament Estern) (COM(2017)0720), u d-dokumenti ta' Ħidma tal-Persunal tal-Kummissjoni relatati, "Evaluation of the Development Cooperation Instrument" (Evalwazzjoni tal-Istrument ta' Finanzjament tal-Kooperazzjoni għall-Iżvilupp) (SWD(2017)0600) u "Evaluation of the eleventh European Development Fund" (Evalwazzjoni tal-ħdax-il Fond Ewropew għall-Iżvilupp) (SWD(2017)0601),
– wara li kkunsidra l-Evalwazzjoni Esterna tal-ħdax-il Fond Ewropew għall-Iżvilupp (rapport finali ta' Ġunju 2017), ikkummissjonata mill-Kummissjoni minn tim ta' kuntratturi esterni,
– wara li kkunsidra l-Ftehim ta' Sħubija bejn il-membri tal-Grupp ta' Stati Afrikani, tal-Karibew u tal-Paċifiku, minn naħa waħda, u l-Komunità Ewropea u l-Istati Membri tagħha, min-naħa l-oħra, iffirmat f'Cotonou (il-Benin) fit-23 ta' Ġunju 2000(3) u emendat f'Ouagadougou (il-Burkina Faso) fit-22 ta' Ġunju 2010(4),
– wara li kkunsidra d-Deċiżjoni tal-Kunsill 2013/755/UE tal-25 ta' Novembru 2013 dwar l-assoċjazzjoni tal-pajjiżi u t-territorji barranin mal-Unjoni Ewropea ("Deċiżjoni dwar l-Assoċjazzjoni Barranija")(5),
– wara li kkunsidra l-Artikolu 32 tal-Ftehim Intern tat-18 ta' Settembru 2000 bejn ir-rappreżentanti tal-Gvernijiet tal-Istati Membri, li ltaqgħu fi ħdan il-Kunsill, dwar l-iffinanzjar u l-amministrazzjoni tal-għajnuna tal-Komunità permezz tal-Protokoll Finanzjarju għall-Ftehim ta' Sħubija bejn l-Istati Afrikani, tal-Karibew u tal-Paċifiku u l-Komunità Ewropea u l-Istati Membri tagħha ffirmat f'Cotonou (Benin) fit-23 ta' Ġunju 2000 u l-allokazzjoni tal-għajnuna finanzjarja għall-pajjiżi u territorji extra-Ewropej li dwarhom il-Parti Erbgħa tat-Trattat KE hija applikabbli(7),
– wara li kkunsidra l-Artikolu 11 tal-Ftehim Intern tas-17 ta' Lulju 2006 bejn ir-rappreżentanti tal-Gvernijiet tal-Istati Membri, imlaqqgħin fi ħdan il-Kunsill, dwar il-finanzjament tal-għajnuna Komunitarja permezz tal-Kwadru Finanzjarju Pluriennali għall-perijodu 2008-2013 skont il-Ftehim ta' Sħubija AKP-KE u dwar l-allokazzjoni ta' assistenza finanzjarja għall-pajjiżi u t-territorji barranin li għalihom tapplika l-Parti Erbgħa tat-Trattat tal-KE(8),
– wara li kkunsidra l-Artikolu 11 tal-Ftehim Intern tal-24 ta' Ġunju 2013 u tas-26 ta' Ġunju 2013 bejn ir-rappreżentanti tal-gvernijiet tal-Istati Membri tal-Unjoni Ewropea, imlaqqgħin fi ħdan il-Kunsill, dwar l-iffinanzjar ta' għajnuna mill-Unjoni Ewropea taħt il-Qafas Finanzjarju Pluriennali għall-perijodu mill-2014 sal-2020, skont il-Ftehim ta' Sħubija AKP-UE, u dwar l-allokazzjoni ta' assistenza finanzjarja għall-pajjiżi u territorji extra-Ewropej li għalihom tapplika r-Raba' Parti tat-Trattat dwar il-Funzjonament tal-Unjoni Ewropea(9),
– wara li kkunsidra l-Artikolu 208 tat-Trattat dwar il-Funzjonament tal-Unjoni Ewropea,
– wara li kkunsidra l-Artikolu 93, l-Artikolu 94, it-tielet inċiż u l-Anness IV tar-Regoli ta' Proċedura tiegħu,
– wara li kkunsidra r-rapport tal-Kumitat għall-Kontroll tal-Baġit u l-opinjoni tal-Kumitat għall-Iżvilupp (A8-0107/2019),
1. Jagħti l-kwittanza lill-Kummissjoni għall-implimentazzjoni tal-baġit tat-tmien, tad-disa', tal-għaxar u tal-ħdax-il Fond Ewropew għall-Iżvilupp għas-sena finanzjarja 2017;
3. Jagħti istruzzjonijiet lill-President tiegħu biex jgħaddi din id-deciżjoni, kif ukoll ir-riżoluzzjoni li hija parti integrali minnha, lill-Kunsill, lill-Kummissjoni, lill-Qorti tal-Awdituri u lill-Bank Ewropew tal-Investiment, u biex jiżgura li jiġu ppubblikati f'Il-Ġurnal Uffiċjali tal-Unjoni Ewropea (serje L).
dwar l-għeluq tal-kontijiet tat-tmien, tad-disa', tal-għaxar u tal-ħdax-il Fond Ewropew għall-Iżvilupp għas-sena finanzjarja 2017
– wara li kkunsidra r-rapport annwali tal-Qorti tal-Awdituri dwar l-attivitajiet li jaqgħu taħt it-tmien, id-disa', l-għaxar u il-ħdax-il-il Fond Ewropew għall-Iżvilupp għas-sena finanzjarja 2017, flimkien mar-risposti tal-Kummissjoni(14),
– wara li kkunsidra d-dikjarazzjoni ta' assigurazzjoni(15) dwar l-affidabbiltà tal-kontijiet u l-legalità u r-regolarità tat-tranżazzjonijiet ta' bażi, ipprovduta mill-Qorti tal-Awdituri għas-sena finanzjarja 2017 skont l-Artikolu 287 tat-Trattat dwar il-Funzjonament tal-Unjoni Ewropea,
– wara li kkunsidra l-Ftehim ta' Sħubija bejn il-membri tal-Grupp ta' Stati Afrikani, tal-Karibew u tal-Paċifiku, minn naħa waħda, u l-Komunità Ewropea u l-Istati Membri tagħha, min-naħa l-oħra, iffirmat f'Cotonou (il-Benin) fit-23 ta' Ġunju 2000(16) u emendat f'Ouagadougou (il-Burkina Faso) fit-22 ta' Ġunju 2010(17),
– wara li kkunsidra d-Deċiżjoni tal-Kunsill 2013/755/UE tal-25 ta' Novembru 2013 dwar l-assoċjazzjoni tal-pajjiżi u t-territorji barranin mal-Unjoni Ewropea ("Deċiżjoni dwar l-Assoċjazzjoni Barranija")(18),
– wara li kkunsidra l-Artikolu 33 tal-Ftehim Intern tal-20 ta' Diċembru 1995 bejn ir-rappreżentanti tal-Gvernijiet tal-Istati Membri, li ltaqgħu fi ħdan il-Kunsill, dwar l-iffinanzjar u l-amministrazzjoni tal-għajnuna tal-Komunità taħt it-Tieni Protokoll Finanzjarju għar-raba' Konvenzjoni AKP-KE(19),
– wara li kkunsidra l-Artikolu 32 tal-Ftehim Intern tat-18 ta' Settembru 2000 bejn ir-rappreżentanti tal-Gvernijiet tal-Istati Membri, li ltaqgħu fi ħdan il-Kunsill, dwar l-iffinanzjar u l-amministrazzjoni tal-għajnuna tal-Komunità permezz tal-Protokoll Finanzjarju għall-Ftehim ta' Sħubija bejn l-Istati Afrikani, tal-Karibew u tal-Paċifiku u l-Komunità Ewropea u l-Istati Membri tagħha ffirmat f'Cotonou (Benin) fit-23 ta' Ġunju 2000 u l-allokazzjoni tal-għajnuna finanzjarja għall-pajjiżi u territorji extra-Ewropej li dwarhom il-Parti Erbgħa tat-Trattat KE hija applikabbli(20),
– wara li kkunsidra l-Artikolu 11 tal-Ftehim Intern tas-17 ta' Lulju 2006 bejn ir-rappreżentanti tal-Gvernijiet tal-Istati Membri, imlaqqgħin fi ħdan il-Kunsill, dwar il-finanzjament tal-għajnuna Komunitarja permezz tal-Kwadru Finanzjarju Pluriennali għall-perijodu 2008-2013 skont il-Ftehim ta' Sħubija AKP-KE u dwar l-allokazzjoni ta' assistenza finanzjarja għall-pajjiżi u t-territorji barranin li għalihom tapplika l-Parti Erbgħa tat-Trattat tal-KE(21),
– wara li kkunsidra l-Artikolu 11 tal-Ftehim Intern tal-24 ta' Ġunju 2013 u tas-26 ta' Ġunju 2013 bejn ir-rappreżentanti tal-gvernijiet tal-Istati Membri tal-Unjoni Ewropea, imlaqqgħin fi ħdan il-Kunsill, dwar l-iffinanzjar ta' għajnuna mill-Unjoni Ewropea taħt il-Qafas Finanzjarju Pluriennali għall-perijodu mill-2014 sal-2020, skont il-Ftehim ta' Sħubija AKP-UE, u dwar l-allokazzjoni ta' assistenza finanzjarja għall-pajjiżi u territorji extra-Ewropej li għalihom tapplika r-Raba' Parti tat-Trattat dwar il-Funzjonament tal-Unjoni Ewropea(22),
– wara li kkunsidra l-Artikolu 74 tar-Regolament Finanzjarju tas-16 ta' Ġunju 1998 applikabbli għall-kooperazzjoni għall-finanzjament tal-iżvilupp skont ir-raba' Konvenzjoni AKP-KE(23),
– wara li kkunsidra l-Artikolu 119 tar-Regolament Finanzjarju tas-27 ta' Marzu 2003 applikabbli għad-9 Fond Ewropew għall-Iżvilupp(24),
– wara li kkunsidra l-Artikolu 50 tar-Regolament tal-Kunsill (KE) Nru 215/2008 tat-18 ta' Frar 2008 dwar ir-Regolament Finanzjarju applikabbli għall-10 Fond Ewropew għall-Iżvilupp(25),
– wara li kkunsidra l-Artikolu 48 tar-Regolament tal-Kunsill (UE) 2015/323 tat-2 ta' Marzu 2015 dwar ir-regolament finanzjarju applikabbli għall-11-il Fond Ewropew għall-Iżvilupp(26),
1. Japprova l-għeluq tal-kontijiet tat-tmien, tad-disa', tal-għaxar u tal-ħdax-il Fond Ewropew għall-Iżvilupp għas-sena finanzjarja 2017;
li tinkludi l-kummenti li jagħmlu parti integrali mid-deċiżjoni dwar il-kwittanza għall-implimentazzjoni tal-baġit tat-tmien, tad-disa', tal-għaxar u tal-ħdax-il Fond Ewropew għall-Iżvilupp għas-sena finanzjarja 2017
– wara li kkunsidra d-deċiżjoni tiegħu dwar il-kwittanza għall-implimentazzjoni tal-baġit tat-tmien, tad-disa', tal-għaxar u tal-ħdax-il Fond Ewropew għall-Iżvilupp għas-sena finanzjarja 2017,
A. billi l-Kummissjoni tappoġġja bis-sħiħ il-ġestjoni tal-Fond Ewropew għall-Iżvilupp (FEŻ), filwaqt li terfa' kemm ir-responsabbiltà aħħarija għal-legalità/regolarità tal-operazzjonijiet tal-FEŻ kif ukoll dik għas-sorveljanza tal-proċess ta' rappurtar finanzjarju tal-FEŻ;
B. billi l-għajnuna għall-iżvilupp tal-FEŻ huwa effettivament implimentat f'79 pajjiż avolja l-kundizzjonijiet politiċi u soċjoekonomiċi spiss huma kumplessi, instabbli u assoċjati mar-riskju;
C. billi huwa kruċjali li jiġi żgurat li l-għajnuna għall-iżvilupp tintuża f'konformità mal-iskop oriġinali tagħha kif iddikjarat fl-Artikolu 208 tat-TFUE, b'kunsiderazzjoni xierqa tal-prinċipji tal-effikaċja tal-għajnuna u tal-iżvilupp;
D. billi diversi politiki tal-Unjoni huma implimentati fl-istess pajjiż jew grupp ta' pajjiżi b'raġunament u b'objettivi differenti, b'riskju li jikkontradixxu lil xulxin;
E. billi koerenza akbar mal-objettiv primarju tat-tnaqqis tal-faqar u, fit-tul, tal-qerda tiegħu, enfasi akbar fuq il-prestazzjoni u azzjonijiet viżibbli jiffurmaw fus rikorrenti li l-FEŻ għandu jaħdem fuqu;
F. billi l-modi tat-twassil tal-għajnuna mill-FEŻ għandhom jieħdu kont tal-istadji ta' żvilupp differenti tal-pajjiżi sħab, b'mod partikolari għall-pajjiżi sħab li ggradwaw minn status ta' introjtu baxx għal dak ta' introjtu medju;
G. billi l-prerekwiżit għall-iżvilupp sostenibbli huwa proċess parteċipattiv ta' tfassil ta' politika li jkun trasparenti, inklużiv u effiċjenti u jirrispetta l-prinċipji tad-drittijiet tal-bniedem;
H. billi prekundizzjonalitajiet effikaċi u kontrolli regolari huma komponenti ewlenin fl-iżgurar ta' ġestjoni finanzjarja tajba u effikaċi tal-FEŻ;
I. billi l-Parlament mhuwiex involut fl-istabbiliment u fl-allokazzjoni tar-riżorsi tal-FEŻ, meta mqabbel ma' strumenti oħra ta' żvilupp;
Konstatazzjonijiet ewlenin dwar l-implimentazzjoni finanzjarja 2017
1. Jieħu nota li l-impenji tal-FEŻ laħqu EUR 6 218-il miljun sa tmiem l-2017, somma li tirrappreżenta 95 % tal-objettiv annwali kif rivedut f'Ottubru 2017 (jiġifieri EUR 6 510 miljun), il-pagamenti sħaħ tal-FEŻ kienu jammontaw għal EUR 4 256 miljun fil-31 ta' Diċembru 2017, somma li tikkorrispondi għal rata ta' eżekuzzjoni ta' 98,89 % tal-objettiv annwali kif rivedut f'Ottubru 2017 (jew EUR 6 510 miljun); jieħu nota, minbarra l-impenji u l-pagamenti tal-FEŻ imsemmija hawn fuq, li l-impenji totali tal-Bank Ewropew tal-Investiment (BEI) laħqu EUR 667 miljun u EUR 456 miljun f'pagamenti għall-2017;
2. Jieħu nota li s-sehem tar-Renju Unit jirrappreżenta 14,82 % tal-għaxar FEŻ u 14,68 % tal-ħdax-il FEŻ; jissottolinja l-importanza li jinżammu rabtiet stretti bejn l-Unjoni Ewropea u r-Renju Unit wara li dan joħroġ mill-Unjoni Ewropea għal dak li għandu x'jaqsam mal-FEŻ u mal-għajnuna għall-iżvilupp, u jieħu nota tal-proposta tal-Kummissjoni li żżid l-intestatura VI (li tkopri l-ex intestatura IV u l-FEŻ) b'26 % għall-perjodu ta' programmazzjoni li jmiss;
3. Jilqa' l-isforzi regolari tad-Direttorat Ġenerali tal-Kummissjoni għall-Kooperazzjoni Internazzjonali u l-Iżvilupp (DĠ DEVCO) biex inaqqas il-prefinanzjament l-antik, l-impenji antiki li ma ntefqux u l-kuntratti qodma skaduti, b'objettiv ta' 25 %; jinnota li din l-objettiv inqabeż, bi tnaqqis ta' 32,58 % tal-prefinanzjament antik tal-FEŻ (37,6 % għall-kamp ta' responsabbiltà tagħha) u tnaqqis ta' 37,63 % għall-impenji antiki tal-FEŻ li ma ntefqux; jinnota wkoll li, għall-kuntratti antiki skaduti tal-FEŻ, ma ntlaħaqx tnaqqis, hekk li l-livell baqa' 18,75 % kontra l-objettiv ta' 15 %; jieħu nota, mal-Qorti tal-Awdituri (il-"Qorti"), tal-kumplessità kbira tal-proċess tal-għeluq ta' kuntratti antiki skaduti tal-FEŻ, kif ukoll it-twaqqif ta' proċedura ġdida ddedikata biex tindirizza din il-kwistjoni rikorrenti;
4. Jistieden lid-DĠ DEVCO jikkunsidra li jirfina jew saħansitra jadatta s-sett eżistenti ta' Indikaturi Ewlenin tal-Prestazzjoni tiegħu biex, fost l-oħrajn, jimmonitorja aħjar it-tixjiħ tal-kontribuzzjonijiet bil-quddiem imħallsa lil fondi fiduċjarji tal-Unjoni (il-Fondi Fiduċjarji ta' Bêkou u l-fond fiduċjarju ta' emerġenza tal-Unjoni għall-Afrika);
Affidabbiltà tal-kontijiet
5. Jilqa' l-opinjoni tal-Qorti tal-Awdituri li l-kontijiet annwali finali tat-tmien, tad-disa', tal-għaxar u tal-ħdax-il FEŻ għas-sena 2017 jippreżentaw b'mod ġust, fl-aspetti materjali kollha, il-pożizzjoni finanzjarja tal-FEŻ fil-31 ta' Diċembru 2017, u li r-riżultati tal-operazzjonijiet tagħhom, il-flussi tal-flus tagħhom u l-bidliet fl-assi netti għas-sena li ntemmet dakinhar, huma f'konformità mar-Regolament Finanzjarju tal-FEŻ u mal-istandards kontabilistiċi għas-settur pubbliku li huma aċċettati internazzjonalment;
Il-legalità u r-regolarità tat-tranżazzjonijiet li fuqhom huma bbażati l-kontijiet
6. Jilqa' l-opinjoni tal-Qorti, skont liema d-dħul li fuqu huma bbażati l-kontijiet għas-sena 2017 hu legali u regolari fl-aspetti materjali kollha;
7. Jesprimi t-tħassib tiegħu dwar l-opinjoni avversa li l-Qorti tal-Awdituri stqarret dwar il-legalità u r-regolarità tal-pagamenti, minħabba li l-pagamenti li fuqhom huma bbażati l-kontijiet huma materjalment milquta minn żbalji;
8. Jiddispjaċih li, f'kull rapport ta' attività annwali mill-2012 'il hawn, id-DĠ DEVCO kellu jifformula riżerva dwar ir-regolarità tat-tranżazzjonijiet ta' bażi, fatt li jindika nuqqasijiet serji fil-ġestjoni interna;
9. Jinnota bi tħassib li, skont l-istimi tal-Qorti fir-rapport annwali tagħha, il-livell ta' rata ta' żball għall-infiq li fuqu huma bbażati l-kontijiet mit-tmien, mid-disa', mill-għaxar u mill-ħdax-il FEŻ huwa 4,5 %, imqabbel ma' 3,8 % fl-2016, 3,8 % fl-2014 u fl-2015, 3,4 % fl-2013 u 3 % fl-2012;
10. Jesprimi tħassib rigward ir-riżultati tat-teħid ta' kampjuni mill-Qorti bi rbit ma' tranżazzjonijiet ta' pagament, li fihom 29 % kien fihom żbalji (37 fost il-128 pagament li ġew awditjati); jiddispjaċih li t-tipoloġija tal-iżbalji fl-2017 baqgħet tixbah lil dawk ta' diversi snin preċedenti, jiġifieri nefqa mhux imġarrba (42 %), nuqqas ta' dokumenti essenzjali ta' sostenn (29 %) u nuqqas serju ta' rispett tar-regoli tal-akkwist pubbliku (12 %); jiddispjaċih li 33 % tat-30 tranżazzjoni ta' pagament li kien fihom żbalji kwantifikabbli kienu tranżazzjonijiet finali li ġew awtorizzati wara kontrolli ex ante;
11. Jiddispjaċih li żbalji oħra, bħal fis-snin preċedenti, kienu jikkonċernaw stimi tal-programmi, għotjiet, ftehimiet ta' kontribuzzjonijiet ġestiti kemm ma' organizzazzjonijiet internazzjonali kif ukoll ma' aġenziji ta' kooperazzjoni tal-Istati Membri; ifakkar fit-tħassib tiegħu rigward il-fatt li l-approċċ nozzjonali mħaddem fi proġetti ffinanzjati minn bosta donaturi u implimentati minn organizzazzjonijiet internazzjonali u attivitajiet ta' appoġġ baġitarju jillimitaw l-ispazju tal-awditjar tal-Qorti; jilqa' madankollu t-titjib li sar mill-Kummissjoni fl-2018 inkluża l-adozzjoni tat-"Termini ta' Referenza għall-Verifiki tan-Nefqa" u l-Pjan Direzzjonali għat-Tisħiħ tal-Kontrolli fl-ambitu tal-Estimi tal-Programmi"; jistieden lill-Kummissjoni tkompli tirrifletti fuq is-suppożizzjoni tagħha li l-kriterji ta' eliġibbiltà tal-Unjoni jkunu ġew irrispettati dment li l-ammont miġbur flimkien jinkludi biżżejjed infiq eliġibbli biex ikopri l-kontribuzzjoni tal-Unjoni; jitlob li l-Kummissjoni tindirizza b'urġenza n-nuqqasijiet fil-ġestjoni tal-kuntratti, fil-proċeduri tal-għażla, fil-ġestjoni tad-dokumenti u fis-sistema ta' akkwist;
12. iħeġġeġ lill-Kummissjoni tipproduċi spjegazzjonijiet dettaljati b'reazzjoni għal dawn il-konstatazzjonijiet u tippreżenta lill-Parlament Ewropew pjan ċar li jiddeskrivi l-passi meħtieġa għall-korrezzjoni ta' din is-sitwazzjoni preokkupanti ħafna;
13. Huwa mħasseb dwar ir-rikorrenza fl-2017 ta' każijiet relatati ma' rkupri ta' prefinanzjament mhux minfuq li ġie rreġistrat b'mod skorrett bħala dħul operattiv, għalkemm il-korrezzjonijiet fl-2017 żdiedu għal EUR 5,1 miljun (meta mqabbla ma' EUR 3,1 miljun fl-2016);
Effikaċja (u affidabbiltà) tal-katina tal-assigurazzjoni
Komponent ta' sorveljanza
14. Jemmen li t-tisħiħ tad-diversi elementi kostitwenti tal-qafas ta' assigurazzjoni għandu jsir b'mod koordinat; itenni l-ħtieġa li tinżamm strateġija ta' sorveljanza konsistenti li tiżgura bilanċ bejn ir-rispett tad-dispożizzjonijiet ta' konformità, l-objettivi u l-kriterji ta' valur miżjud affidabbli relatati mal-prestazzjoni u l-kapaċità ta' assorbiment tal-pajjiżi sħab, li għandhom ikunu riflessi debitament fil-ġestjoni tad-diversi operazzjonijiet u modi ta' twassil tal-għajnuna;
15. Jirrikonoxxi l-punti dgħajfa rikorrenti tas-sistema ta' kontrolli ex ante tal-Kummissjoni u jfakkar lill-Kummissjoni timplimenta miżuri biex tevita l-falliment, diġà verifikat, ta' ċerti kontrolli ex ante; jinnota li l-Qorti enfasizzat li, f'xi każijiet ta' żbalji, il-Kummissjoni kellha informazzjoni suffiċjenti mis-sistemi ta' informazzjoni tagħha biex tipprevjeni, tidentifika u tikkoreġi qabel ma tagħmel in-nefqa, bil-konsegwenza li l-livell ta' żball stmat kien ikun 1,8 % inqas; iqis lill-kunċett il-ġdid tal-verifika tan-nefqa fit-Termini ta' Referenza l-ġodda adottati mill-Kummissjoni bħala mod utli biex jitranġaw in-nuqqasijiet fl-implimentazzjoni tas-sistema ta' kontroll;
16. Jinnota l-approċċ anqas prudenti applikat fl-2017 mid-DĠ DEVCO fis-sitt analiżi tagħha dwar "Rata tal-iżball residwu", b'mod partikolari għall-kalkolu u l-estrapolazzjoni ta' żbalji minħabba l-fatt li għadd limitat ħafna ta' verifiki fil-post u eżamijiet tal-proċeduri ta' akkwist ġew inklużi fir-rieżami annwali tal-2017, bir-riżultat li ġiet ifformulata riżerva limitata għall-ambitu tal-għotjiet f'reġim ta' ġestjoni diretta (bi EUR 82,96 miljun f'riskju); jirrikonoxxi l-isforzi kostanti li saru s'issa biex inaqqsu l-livell ta' żball stmat taħt is-soll ta' materjalità tal-iżbalji ta' 2 %; jenfasizza, madankollu, li l-ilħiq ta' dan l-objettiv ma għandux iwassal għal viżjoni mċajpra dwar ir-regolarità u l-legalità tal-operazzjonijiet, li tipprevjeni wkoll il-komparabbiltà tar-riżultati tul diversi snin; jistieden lill-partijiet interessati kollha jevitaw metodoloġiji li jikkompetu kontra xulxin meta jivvalutaw il-livelli ta' żbalji stmati, sabiex jippreżentaw stampa affidabbli tas-sitwazzjoni u jqawwu l-kunfidenza u l-ġustizzja kemm fil-ħidma ta' kontroll imwettqa kif ukoll fis-sistemi ta' kontroll ġenerali;
17. Ifakkar li monitoraġġ regolari tal-fatturi ta' riskju għoli (esterni, finanzjarji u operazzjonali) flimkien ma' kwantifikazzjoni adegwata tagħhom huma prerekwiżiti ewlenin għal ġestjoni finanzjarja tajba u nfiq ta' kwalità u għall-iżvilupp tal-kredibilità, is-sostenibbiltà u r-reputazzjoni tal-interventi tal-Unjoni; iħeġġeġ lid-DĠ DEVCO jkompli jirfina l-proċessi tiegħu skont ir-riskji u l-volum tal-finanzi u, jadatta l-kundizzjonalitajiet skont il-livelli differenti ta' żvilupp, il-profili ta' riskju tal-pajjiżi u l-oqfsa ta' governanza;
18. Jirrileva l-ħtieġa li l-immappjar jew matriċi tar-riskju tad-DĠ DEVCO jibda b'mod regolari jevolvi b'risposta għall-feġġ ta' forom ġodda ta' strumenti u faċilitajiet ta' assistenza fi ħdan is-sett ta' għodod tal-UE, bħall-finanzjament imħallat, fondi fiduċjarji ddedikati u sħubijiet finanzjarji ma' istituzzjonijiet internazzjonali jew banek ta' żvilupp multilaterali oħrajn;
Komponenti ta' evalwazzjoni u rappurtar
19. Jistieden lid-DĠ DEVCO jtejjeb b'mod sinifikanti l-arranġamenti tiegħu dwar il-monitoraġġ, l-evalwazzjoni u r-rappurtar tal-prestazzjoni sabiex jiżgura li l-indikaturi ewlenin stabbiliti fis-sistemi ta' prestazzjoni differenti jiġu mmonitorjati b'mod sistematiku u li min ifassal il-politiki jingħata informazzjoni affidabbli, komprensiva u f'waqtha; jitlob li ssir evalwazzjoni fit-tul li tinkludi ġbir ta' data, riċerki u analiżi biex jittejbu l-indikaturi ewlenin; jemmen li tidgħif tal-monitoraġġ tal-prestazzjoni u tal-evalwazzjoni tar-riżultati jagħmel ħsara lir-responsabbiltà lejn il-pubbliku;
20. Jemmen li l-istrument ROM għandu jintuża b'mod proattiv u b'aktar ħeffa meta jseħħu jew jippersistu sitwazzjonijiet kritiċi; jenfasizza li għandhom jittieħdu mingħajr dewmien miżuri korrettivi u n-natura tan-nuqqasijiet fil-livell tad-disinn għandhom jkunu valutati strutturalment; jenfasizza li huwa indispensabbli li l-Parlament u l-awtorità għall-kontroll baġitarju jingħataw stampa ċara tal-grad reali sa fejn ikunu ntlaħqu l-objettivi prinċipali tal-Unjoni;
21. Iqis li r-Rapporti dwar il-Ġestjoni tal-Assistenza Esterna mid-delegazzjonijiet tal-Unjoni huma strument ta' rappurtar korporattiv utli li jikkontribwixxi għall-bini tal-aċċertament għall-kejl tal-prestazzjoni ta' kull delegazzjoni tal-Unjoni; jinnota s-sehem ta' proġetti bi kwistjonijiet ta' implimentazzjoni qed jonqos, minn 31,1 % (980 proġett minn 3 151 proġett li kienu għaddejjin) fl-2016 għal 23,8 % (jew 1 059 proġett minn 4 444 proġett li kienu għaddejjin) għall-2017; huwa mħasseb, madankollu, li għas-27 % tal-proġetti attwali li l-implimentazzjoni tagħhom hija diffiċli, ir-raġunijiet ewlenin huma l-perċezzjoni ta' kapaċità jew prestazzjoni baxxa ta' sħab fl-implimentazzjoni, interess u impenn baxx tal-partijiet interessati jew kofinanzjament insuffiċjenti minn sħab, fatturi li għandhom jiġu identifikati fi stadju bikri fid-djalogu politiku u fil-koordinament tad-donaturi;
Implimentazzjoni tal-għajnuna għall-iżvilupp tal-FEŻ
Evalwazzjoni tal-ħdax-il FEŻ
22. Jieħu nota tal-istqarrija tal-evalwazzjoni tal-ħdax-il FEŻ li (i) "hemm theddida reali li l-FEŻ jiġi mġiegħel jirrispondi għal aġendi li jitbiegħdu mill-objettiv primarju tiegħu li jtaffi l-faqar, aġendi li diffiċilment jistgħu jiġu rikonċiljati mal-valuri fundamentali tal-FEŻ u jikkompromettu dak li l-FEŻ jirnexxilu jagħmel sew" u (ii) li "minkejja l-konsultazzjonijiet, il-fehmiet tal-gvernijiet u [tal-organizzazzjonijiet tas-soċjetà ċivili] (b'xi eċċezzjonijiet notevoli bħal fir-reġjun Paċifiku), rari li ġew ikkunsidrati fl-għażliet ta' programmazzjoni" u li "il-programmazzjoni tal-ħdax-il FEŻ b'hekk ħaddmet approċċ minn fuq 'l isfel biex tapplika l-prinċipju ta' konċentrazzjoni, iżda dan għamlitu akkost tal-prinċipju ċentrali ta' sħubija tal-Ftehim ta' Cotonou"; jiddispjaċih li l-Kummissjoni sal-lum injorat kompletament dawn il-konstatazzjonijiet; iqis madankolli l-konsolidament tal-paċi u l-indirizzar tal-kawżi profondi tal-migrazzjoni huma aspetti fundamentali tal-iżvilupp sostenibbli;
23. Jieħu nota wkoll li, skont l-evalwazzjoni tal-ħdax-il FEŻ, kważi EUR 500 miljun mir-riżerva tal-FEŻ ġew żborżati sa April 2017 biex jappoġġjaw id-Direttorat Ġenerali tal-Kummissjoni għall-Protezzjoni Ċivili u Operazzjonijiet tal-Għajnuna Umanitarja Ewropej, kważi EUR 500 miljun ġew allokati f'appoġġ ta' emerġenza lil pajjiżi individwali u EUR 1,5 biljun ġew żborżati lill-Fond Fiduċjarju ta' Emerġenza tal-Unjoni għall-Afrika; billi l-FEŻ jikkontribwixxi wkoll għall-Fond Ewropew għall-Iżvilupp Sostenibbli l-ġdid;
Rieżami ta' nofs it-terminu tal-istrumenti finanzjarji esterni
24. Jilqa' l-fatt li l-evalwazzjoni turi li l-objettivi tal-FEŻ fil-biċċa l-kbira kienu rilevanti għall-prijoritajiet politiċi fiż-żmien meta l-Fond tfassal u li dan kien ġeneralment adatt għall-iskop tiegħu u kienet allinjat mal-valuri u mal-objettivi tal-Għanijiet ta' Żvilupp Sostenibbli (SDG);
25. Jilqa' b'sodisfazzjon li ċerti pajjiżi fejn joperaw programmi ġeografiċi tal-FEŻ raw progress fit-tnaqqis tal-faqar u l-iżvilupp tal-bniedem u dak ekonomiku u matul dawn l-aħħar għaxar snin; jinnota li s-sitwazzjoni tal-pajjiżi l-oħra għadha kritika; josserva b'sodisfazzjon li l-prijoritajiet tal-FEŻ huma allinjati mal-valuri u mal-objettivi tal-SDGs;
26. Jenfasizza li l-interessi interni ta' żmien qasir tal-Unjoni m'għandhomx ikunu l-uniku mutur tal-aġenda tal-iżvilupp tagħha, u li l-prinċipji tal-effikaċja tal-għajnuna għandhom jiġu applikati bis-sħiħ għal kull forma ta' kooperazzjoni għall-iżvilupp;
27. Jitlob li d-DĠ DEVCO jikkunsidra l-punti li ġejjin dwar il-ġestjoni tal-FEŻ biex jiżgura l-effikaċja, l-effiċjenza u l-valur miżjud tiegħu:
– li joħroġ aktar fid-dieher il-komplementarjetà tal-finanzjament tal-FEŻ, il-koerenza tal-għodda tal-Unjoni u s-sinerġiji ma' strumenti oħra ta' għajnuna esterna;
– li jiżgura l-ogħla livell ta' regolarità u obbligu ta' rendikont għar-riżultati għal azzjonijiet iffinanzjati mill-FEŻ;
– il-Kummissjoni hija mistiedna, f'dak il-kuntest, biex tispjega aħjar il-qafas loġiku sottostanti għall-interventi tagħha, speċjalment biex tikseb viżibbiltà aħjar tal-impatti mistennija fit-tul jew tas-sostenibbiltà tal-operazzjonijiet iffinanzjati mill-FEŻ;
– li jinkludi fir-rapport ta' attività annwali li jmiss valutazzjoni strutturata tal-impatt tal-attivitajiet tal-ħdax-il FEŻ, b'enfasi partikolari fuq id-drittijiet tal-bniedem u r-riżultati ambjentali miksuba;
– li jqis li għad hemm bżonn ta' approċċ aktar sistematiku fir-rigward tal-komunikazzjoni tal-attivitajiet tal-Unjoni ffinanzjati mill-għotjiet, bil-għan li tiżdied il-viżibbiltà tal-Unjoni u jissaħħu t-trasparenza u l-obbligu ta' rendikont tul il-katina tal-finanzjamenti;
– li jtejjeb l-ispirtu ta' sħubija permezz tal-istabbiliment ta' sjieda demokratika fuq il-programm u l-implimentazzjoni tiegħu, filwaqt li jiżgura r-rispett għall-valuri u l-prinċipji fundamentali tal-FEŻ;
28. Iqis li, għall-proġetti infrastrutturali ffinanzjati permezz tal-FEŻ, valutazzjoni ex ante indipendenti li tqis l-impatt soċjali u ambjentali tal-proġetti, kif ukoll il-valur miżjud tagħhom, hija essenzjali; iqis li d-deċiżjonijiet ta' finanzjament għandhom ikunu korrelatati ma' analiżi xierqa tal-kostijiet u l-benefiċċji, hekk li jiġu ffinanzjati proġetti li l-implimentazzjoni tagħhom tkun sostenibbli mil-lat ambjentali, finanzjarju jew soċjali;
29. Jirrileva l-konstatazzjonijiet negattivi ħafna tal-Qorti Ewropea tal-Awdituri dwar is-Sħubijiet Pubbliċi-Privati(27) (PPPs) u r-rakkomandazzjoni tal-Qorti "li ma jiġix promoss użu aktar intensiv u mifrux tal-PPPs" fi ħdan l-UE; jitlob li l-Kummissjoni tqis din ir-rakkomandazzjoni bis-sħiħ meta tittratta l-PPPs f'pajjiżi li qed jiżviluppaw, fejn l-ambjent għal implimentazzjoni b'suċċess tal-PPPs huwa saħansitra aktar diffiċli milli fl-Unjoni;
30. Jesprimi tħassib kbir dwar il-fatt li, fis-snin 2016, 2017 u 2018, il-ġuħ qiegħed jiżdied fid-dinja kollha, u issa aktar minn 820 miljun persuna jbatu min-nuqqas ta' nutrizzjoni kroniku, filwaqt li fl-istess ħin il-proporzjon tal-Għajnuna Uffiċjali għall-Iżvilupp mill-UE u l-Istati Membri tagħha għas-sigurtà alimentari u tan-nutrizzjoni naqset minn madwar 8 % fl-2014 għal 6 % fl-2016, u l-impenji baġitarji għas-sigurtà alimentari fl-ambitu tal-istrumenti ġestiti mill-Kummissjoni naqsu b'mod sinifikanti fl-2017;
31. Itenni r-riżervi qawwija tiegħu dwar il-fatt li l-Kummissjoni ppreżentat Programm Indikattiv Nazzjonali għall-Eritrea u Programm ta' Azzjoni Annwali fl-2017, u li l-Kumitat tal-FEŻ adottahom, mingħajr evidenza konklużiva ta' riformi jew titjib fis-sitwazzjoni tad-drittijiet tal-bniedem fl-Eritrea; ifakkar fl-impenji tal-Kummissjoni u tar-Rappreżentant Għoli li jinfurmaw lill-Parlament regolarment f'dan ir-rigward.
32. Jitlob approċċ għall-iżvilupp abbażi ta' inċentivi permezz tal-introduzzjoni tal-prinċipju "aktar għal aktar", fuq l-eżempju tal-Politika Ewropea tal-Viċinat; jemmen li aktar ma pajjiż jimxi 'l quddiem u jħaffef fir-riformi interni tiegħu għall-bini u l-konsolidament tal-istituzzjonijiet demokratiċi, ir-rispett tad-drittijiet tal-bniedem u l-istat tad-dritt, aktar għandu jirċievi appoġġ mill-Unjoni;
33. Jissottolinja l-importanza ta' żieda fl-allokazzjoni ta' fondi maħsuba biex jappoġġjaw il-governanza tajba, id-demokrazija u l-istat tad-dritt fil-pajjiżi li qed jiżviluppaw, bil-għan jinġiebu 'l quddiem istituzzjonijiet responsabbli u trasparenti, jiġi appoġġjat il-bini tal-kapaċità u jitrawmu proċessi deċiżjonali parteċipattivi u aċċess tal-pubbliku għall-informazzjoni;
34. Fid-dawl tal-bidla fil-modalitajiet tal-għajnuna minn għotjiet diretti għal fondi fiduċjarji u finanzjament imħallat, inkluż permezz tal-Fond Ewropew għall-Iżvilupp Sostenibbli, jistieden lill-Kunsill, lill-Kummissjoni u lill-BEI jadottaw ftehim interistituzzjonali mal-Parlament dwar it-trasparenza, l-obbligu ta' rendikont u l-iskrutinju parlamentari, fuq il-bażi tal-prinċipji ta' politika stabbiliti fil-Kunsens Ewropew il-Ġdid dwar l-Iżvilupp;
35. Itenni b'mod qawwi l-appell tal-Parlament lill-Kunsill u lill-Istati Membri biex jipproċedu bl-integrazzjoni tal-FEŻ fil-baġit tal-Unjoni bl-iskop li jsaħħu l-iskrutinju demokratiku; jilqa' l-impenn min-naħa tal-Kummissjoni biex tikkonforma mat-talba rikorrenti tal-Parlament biex il-FEŻ ikun integrat fil-baġit tal-Unjoni; jitlob li l-Kummissjoni tinforma lill-Parlament bl-istat attwali tat-taħditiet relatati mas-sostituzzjoni tal-ftehim ta' Cotonou wara l-2020;
36 Jilqa' l-proċess tan-negozjati ta' wara l-Ftehim ta' Cotonou biex jinżamm il-qafas AKP-UE;
Il-FEŻ u l-ġestjoni ta' rabta ġdida
37. Jirrikonoxxi li l-FEŻ qed jiffaċċja pressjoni kbira biex jirrispondi għal għadd dejjem jikber ta' rikjesti politiċi, bħas-sigurtà, il-migrazzjoni u l-ġestjoni tal-fruntieri, li diffiċilment jistgħu jiġu allinjati mal-valuri ċentrali tal-FEŻ u mal-prinċipji tal-politika ta' żvilupp u kooperazzjoni tal-Unjoni, jiġifieri l-qerda tal-faqar kif stabbilit fl-Artikolu 208 tat-TFUE; josserva li l-ġestjoni ta' rabta ġdida tqiegħed f'riskju l-bilanċ komprensiv tal-politika ta' żvilupp;
38. Jieħu nota li l-ġestjoni tar-rabta l-ġdida tiftaħ il-kwistjoni tal-bilanċ komprensiv tal-politika ta' żvilupp; huwa tal-fehma li r-reazzjonijiet ta' emerġenza għal sitwazzjonijiet ta' kriżi suċċessivi għandhom isegwu approċċ olistiku; ifakkar li r-rispett tal-prinċipju ta' koerenza tal-politiki tagħha huwa tal-akbar importanza għall-istabbiltà tal-pajjiżi li qegħdin jibbenefikaw mill-għajnuna għall-iżvilupp Ewropea;
Ġestjoni ta' strumenti finanzjarji barra mill-baġit (kontribuzzjonijiet tal-FEŻ lill-fondi fiduċjarji tal-Unjoni)
39. Jieħu nota li l-impenji totali fl-ambitu tal-fondi fiduċjarji tal-Unjoni sal-lum laħqu l-ammont ta' EUR 4,09 biljun, li fih il-kontribuzzjoni ewlenija ta' EUR 3 biljun toriġina mill-FEŻ u EUR 442,7 miljun mill-Istati Membri u minn donaturi oħrajn; jieħu nota tal-impenji ta' kważi EUR 240 miljun għall-fond fiduċjarju ta' Bêkou fl-2017, b'EUR 113-il miljun mill-FEŻ u EUR 65,9 miljun mill-Istati Membri u minn donaturi oħrajn;
40. Ifakkar fil-konstatazzjonijiet ewlenin tar-Rapport Speċjali tal-Qorti dwar il-Fond Fiduċjarju Bêkou, fosthom li l-istruttura tal-Fond kienet adatta għall-kuntest tar-Repubblika Ċentru-Afrikana u li l-effetti tiegħu kienu pożittivi; jissottolinja li din il-valutazzjoni kienet fil-biċċa l-kbira riflessa fil-konstatazzjonijiet tad-delegazzjoni ad hoc tal-Kumitat għall-Iżvilupp fir-Repubblika Ċentru-Afrikana fi Frar 2018, u li d-delegazzjoni kkonkludiet li "l-fond jista' jindirizza b'mod adegwat il-ħtiġijiet li jgħaddu mir-riabilitazzjoni, għall-provvista tal-mezzi tal-għajxien u għall-iżvilupp fuq medda itwal ta' żmien"; ifakkar li l-Fond ġie stabbilit bħala Fond Fiduċjarju ta' emerġenza tal-UE b'durata ta' 60 xahar, li jiskadi f'Lulju 2019, u li l-estensjoni tiegħu tidher li tkun siewja, iżda se tirrikjedi l-approvazzjoni tal-Parlament;
41 Jirrileva r-riskju ta' devjazzjoni minn objettivi ta' żvilupp klassiċi, bħall-qerda tal-faqar, filwaqt li jirrikonoxxi ċerti potenzjalitajiet ta' dawn l-istrumenti, pereżempju li jaċċeleraw l-iżvilupp tal-għanijiet ta' żvilupp jew li jirreaġixxu malajr għal kriżi internazzjonali;
42. Jieħu nota tal-kisbiet tal-Fond Fiduċjarju ta' Emerġenza tal-Unjoni Ewropea għall-Afrika (EUTF); ifakkar, madankollu, li l-finanzjament tal-EUTF li ġej mil-linji baġitarji tal-iżvilupp m'għandux jintuża għal miżuri ta' sigurtà li jipperikolaw id-drittijiet tal-migranti; ifakkar li l-objettivi ewlenin tal-kooperazzjoni għall-iżvilupp tal-UE għandhom ikunu l-qerda tal-faqar u l-iżvilupp sostenibbli; jenfasizza li l-proġetti tal-EUTF iridu jintegraw id-drittijiet tal-bniedem fil-qalba tal-programmazzjoni u jikkontribwixxu għar-realizzazzjoni tad-drittijiet tal-bniedem fil-pajjiżi kkonċernati; jirrakkomanda bil-qawwa li l-ugwaljanza bejn is-sessi u l-emanċipazzjoni tan-nisa jiġu promossi fil-programmi tal-EUTF, kif ukoll il-protezzjoni ta' dawk l-aktar vulnerabbli, inklużi t-tfal u l-persuni b'diżabilità;
43. Jieħu nota tal-bosta preokkupazzjonijiet li esprimew il-Qorti Ewropea tal-Awdituri(28) u l-awturi tal-evalwazzjoni ta' nofs it-terminu tal-ħdax-il FEŻ esprimew rigward l-implimentazzjoni tal-EUTF:
– f'termini ta' implimentazzjoni tal-proġetti, l-EUTF kellu biss impatt limitat fit-tħaffif tal-proċess meta mqabbel mal-għajnuna tradizzjonali għall-iżvilupp;
– hemm ukoll tħassib dwar l-effikaċja u s-sostenibbiltà probabbli tal-proġetti tal-EUTF, u dwar kemm l-Unjoni hija kapaċi tissorvelja mill-qrib l-implimentazzjoni tagħhom;
– iż-żoni tal-Afrika ta' Fuq u tal-Qarn tal-Afrika ma għandhomx kriterji ddokumentati għall-għażla tal-proposti għall-proġetti;
– hemm difetti serji fil-kejl tal-prestazzjoni;
– ma hemm ebda qafas speċifiku ta' valutazzjoni tar-riskju;
Iqis li, minħabba dawn il-konstatazzjonijiet, il-valur miżjud tal-EUTF huwa dubjuż ħafna;
44. Jemmen li fil-governanza operazzjonali u fit-tfassil tal-politika għandhom ikunu żgurati biżżejjed sjieda lokali u involviment tas-sħab, biex jiġi evitat modus operandi ċentralizzat wisq bi rwol prominenti għad-donaturi u fir-rispett, fl-istess ħin, tal-prinċipju tal-ġestjoni skont ir-riżultati;
45. Jenfasizza, madankollu, li jeħtieġ li tingħata attenzjoni xierqa lill-kwistjoni sistemika tal-koordinament, il-monitoraġġ u l-evalwazzjoni tad-donaturi skont approċċ aktar sistemiku biex jinkisbu garanziji tal-effikaċja tal-fondi fiduċjarji;
Appoġġ baġitarju għall-pajjiżi sħab
46. Josserva li l-appoġġ baġitarju ffinanzjat mill-FEŻ fl-2017 kien jikkorrispondi għal EUR 860,2 miljun li minnhom EUR 703,1 miljun kienu impenji ġodda (li jkopru 54 pajjiż u jirrappreżentaw 102 kuntratti ta' appoġġ baġitarju); jieħu nota li, għall-pajjiżi u territorji extra-Ewropej, l-iżborżi tal-FEŻ fl-2017 ammontaw għal EUR 57,7 miljun (għal 11-il pajjiż u 15-il kuntratt ta' appoġġ baġitarju); jieħu nota li, fl-2017, id-DĠ DEVCO temm l-appoġġ baġitarju f'żewġ pajjiżi tal-AKP, rispettivament minħabba nuqqas ta' progress fl-implimentazzjoni tal-ġestjoni tal-finanzi pubbliċi (ĠFP) u nuqqas ta' politika makroekonomika orjentata lejn l-istabbiltà u ta' trasparenza fil-ĠFP;
47. Jitlob li l-Kummissjoni tiżgura konsistenza bejn id-dispożizzjonijiet tar-Regolament Finanzjarju Ġenerali (RFĠ) skont l-Artikolu 236 u l-Artikolu 36 tar-Regolament Finanzjarju propost applikabbli għall-ħdax-il FEŻ fir-rigward tat-termini u l-kundizzjonijiet għall-użu tal-appoġġ baġitarju li għandu jingħata lil pajjiżi terzi; josserva li r-Regolament Finanzjarju propost tal-ħdax-il FEŻ jinkludi dispożizzjonijiet li mhumiex inklużi fir-RFĠ, b'mod partikolari li l-appoġġ baġitarju għandu jkollu l-għan li jsaħħaħ is-sħubija kuntrattwali bejn l-Unjoni u l-Istati tal-AKP jew l-pajjiżi u territorji extra-Ewropej sabiex jappoġġja, fost affarijiet oħra, tkabbir ekonomiku sostenibbli u inklużiv, u jgħin biex jinqered il-faqar, hekk li dan tal-aħħar iwassal għal diffikultajiet potenzjali ta' applikazzjoni tar-regoli tal-FEŻ;
48. Jistieden lill-Kummissjoni telabora aktar, u tiċċara, il-kamp ta' applikazzjoni u t-tifsira eżatta tal-marġini ta' flessibbiltà jew ta' interpretazzjoni tagħha fil-valutazzjoni ta' jekk il-kundizzjonijiet ġenerali tal-eliġibbiltà għall-ħruġ ta' pagamenti lil pajjiż sieħeb ikunux issodisfati, fir-rigward tal-hekk imsejħa "differenzjazzjoni u approċċ dinamiku għall-eliġibbiltà"; jinsab imħasseb dwar l-użu finali tal-fondi trasferiti u n-nuqqas ta' traċċabbiltà meta l-fondi tal-Unjoni jingħaqdu mar-riżorsi baġitarji tal-pajjiż sieħeb;
49. Jemmen li l-appoġġ baġitarju għandu jappoġġja soluzzjonijiet speċifiċi għal problemi fil-livell settorjali, ikkomplementat kif meħtieġ mill-assistenza teknika relatata;
50. Għadu mħasseb dwar l-użu finali ta' dawk il-fondi trasferiti u dwar in-nuqqas possibbli ta' traċċabbiltà tagħhom f'każ ta' ġestjoni finanzjarja skarsa, instabbli u deterjorata tas-settur pubbliku; jiġbed l-attenzjoni għall-bżonn li jingħata appoġġ lill-ġlieda kontra l-frodi u l-korruzzjoni fis-setturi kollha tal-gvern koperti mill-istrateġija ta' kooperazzjoni tal-Unjoni; jenfasizza li r-riskju li r-riżorsi jiġu ddevjati għadu għoli, u li huwa fl-oqsma fejn issir ġestjoni ta' riżorsi pubbliċi li hemm lok għal korruzzjoni u frodi;
51. Iħeġġeġ lill-Kummissjoni tiddefinixxi aħjar u tivvaluta b'mod ċar l-eżiti tal-iżvilupp li għandhom jinkisbu f'kull każ, u fuq kollox ittejjeb il-mekkaniżmi ta' kontroll rigward l-imġiba tal-Istat benefiċjarju fl-oqsma tal-korruzzjoni, tar-rispett tad-drittijiet tal-bniedem, tal-istat tad-dritt u tad-demokrazija; jesprimi tħassib serju dwar l-użu potenzjali tal-appoġġ baġitarju f'pajjiżi neqsin mis-sorveljanza demokratika minħabba n-nuqqas ta' demokrazija parlamentari li tiffunzjona u ta' libertajiet għas-soċjetà ċivili u għall-midja, jew inkella minħabba n-nuqqas ta' kapaċità tal-korpi ta' sorveljanza;
52. Jilqa' l-approċċ reattiv u konsistenti tal-Kummissjoni biex tissospendi l-appoġġ baġitarju f'żewġ pajjiżi fl-2017 u fl-2018 billi l-kriterji ta' eliġibbiltà ma baqgħux jiġu ssodisfati; jemmen li l-Kummissjoni se żżomm djalogu kostruttiv ma' dawn il-pajjiż u toffri possibbiltà biex jissokta l-appoġġ baġitarju, fl-eventwalità li l-pajjiżi jimplimentaw ir-riformi neċessarji stabbiliti fil-programm tal-appoġġ baġitarju;
53. Jirrimarka għodod ta' monitoraġġ adatti jridu jissaħħu biex jiġi vvalutat il-mod kif l-appoġġ baġitarju kkontribwixxa għat-titjib tal-mobilizzazzjoni tad-dħul intern u għal riformi relatati; jistieden lill-Kummissjoni tagħti aktar informazzjoni rigward l-użu ta' kuntratti ta' appoġġ baġitarju għall-mobilizzazzjoni tad-dħul intern fir-rapporti tagħha dwar l-appoġġ baġitarju; itenni, madankollu, li jeħtieġ li r-riskji relatati mal-evitar tat-taxxa, l-evażjoni tat-taxxa u mal-flussi finanzjarji illeċiti jkunu segwiti b'mod strett;
Kooperazzjoni ma' organizzazzjonijiet internazzjonali
54. Josserva li, fl-2017, il-pagamenti mill-FEŻ lill-proġetti ffinanzjati minn bosta donaturi u implimentati minn organizzazzjonijiet internazzjonali kienu jammontaw għal EUR 812-il miljun;
55. Jinnota li, fl-2017, il-Kummissjoni ffirmat kuntratti ma' aġenziji tan-NU għall-valur ta' aktar minn EUR 411-il miljun f'kontribuzzjonijiet mill-FEŻ, mal-Programm ta' Żvilupp tan-Nazzjonijiet Uniti (EUR 166,33 miljun), mal-FAO (EUR 152,86 miljun) u mal-UNICEF (EUR 98,44 miljun) bħala l-akbar benefiċjarji, u kuntratti mal-Bank Dinji b'valur ta' EUR 92 miljun;
56. Jieħu nota li d-DĠ DEVCO ma jimmonitorjax sistematikament il-prestazzjoni operazzjonali tal-Istituzzjonijiet Finanzjarji Internazzjonali (IFI) u l-aspetti ewlenin tal-operazzjonijiet ta' finanzjament imħallat; jitlob li d-DĠ DEVCO jtejjeb il-kwalità, l-adegwatezza u l-puntwalità tar-rappurtar ippreżentat mill-IFI; iħeġġeġ lill-istituzzjonijiet internazzjonali, b'mod partikolari fil-każ ta' inizjattivi kofinanzjati u b'diversi donaturi, biex japprossimaw l-oqfsa ta' ġestjoni tar-riżultati tagħhom mal-Unjoni;
57. Itenni l-ħtieġa li jiġu żgurati trasparenza u aċċess sħaħ għad-data, f'konformità mal-leġiżlazzjoni tal-Unjoni fis-seħħ, dwar il-proġetti implimentati minn organizzazzjonijiet internazzjonali u minn organizzazzjonijiet tas-soċjetà ċivili, kif ukoll li jingħataw regoli ċari dwar il-kontroll u l-monitoraġġ;
58. Jilqa' r-rakkomandazzjonijiet għal titjib fit-trasparenza tal-fondi tal-Unjoni implimentati mill-organizzazzjonijiet mhux governattivi (NGOs) ippubblikati fir-rapport speċjali 35/2018 tal-Qorti Ewropea tal-Awdituri, li, fost affarijiet oħra, tirrakkomanda li l-Kummissjoni ttejjeb l-affidabbiltà tal-informazzjoni dwar l-NGOs fis-sistema kontabilistika tagħha, u li l-Kummissjoni ttejjeb l-informazzjoni li tinġabar dwar il-fondi implimentati mill-NGOs; jitlob, għalhekk, li l-Kummissjoni timplimenta dawn il-proposti qabel tmiem il-mandat kurrenti;
Fond għall-Paċi fl-Afrika
59. Jiddispjaċih li r-rieżami ta' nofs it-terminu tal-Istrumenti ta' Finanzjament Estern ma kopriex il-Fond għall-Paċi fl-Afrika (FPA), li mill-2011 sal-lum għadha ma ġietx evalwata sewwa;
60. Jitlob li d-DĠ DEVCO, f'konformità mar-riżerva li sostna fir-rapport ta' attività annwali tiegħu tal-2017 dwar il-ġestjoni tal-FPA, jikkontrolla b'mod strett li l-miżuri ta' rimedju introdotti biex jimmitigaw kemm ir-riskji finanzjarji kif ukoll ir-riskju ta' pagamenti irregolari u illegali jiġu implimentati b'mod effikaċi; itenni t-talba tiegħu biex il-Kummissjoni tkompli bl-isforzi tagħha fi ħdan l-eżerċizzju ta' valutazzjoni tal-pilastru favur it-tisħiħ tas-sistema ta' kontroll għall-monitoraġġ amministrattiv u operazzjonali tal-FPA, bil-għan li tipproteġi l-FEŻ minn nefqa illegali u irregolari;
61. Jirrileva l-konstatazzjonijiet negattivi li ġejjin tal-Qorti tal-Awdituri fil-qasam tal-appoġġ tal-UE għas-sigurtà Afrikana, li ta' spiss tiġi ffinanzjata permezz tal-FEŻ:
– it-tisħiħ tal-kapaċità tal-forzi tas-sigurtà interna fin-Niġer u fil-Mali seħħ bil-mod u hemm tħassib serju dwar is-sjieda u s-sostenibbiltà(29);
– l-appoġġ tal-UE għall-Arkitettura Afrikana għall-Paċi u s-Sigurtà (APSA) ma kellux l-effett mixtieq(30).
Jenfasizza wkoll ir-riskju serju li l-appoġġ tal-Unjoni, permezz tal-Fond għall-Paċi fl-Afrika, lil suldati Burundjani li qed jipparteċipaw fil-missjoni tal-AMISOM jiffinanzja indirettament ir-reġim tal-Burundi, li huwa suġġett għal sanzjonijiet tal-Unjoni; ifakkar li, għal ħafna snin, id-DĠ DEVCO esprima riżervi dwar in-nefqa tiegħu fuq l-appoġġ għall-APF;
Fond Ewropew għall-Iżvilupp Sostenibbli
62. Jieħu nota li dan l-istrument ta' investiment ġdid ġie varat dan l-aħħar, bħala parti mill-Pjan ta' Investiment Estern, sabiex jipprovdi aktar kapaċità ta' effett ta' lieva billi jattira investimenti mis-settur privat fi sħubijiet għall-iżvilupp; jemmen li għandha tingħata l-attenzjoni dovuta lill-addizzjonalità tiegħu, iżda wkoll lill-kriterji applikati fil-ġestjoni tiegħu, sabiex tiġi evitata kwalunkwe devjazzjoni tal-finanzjament għall-iżvilupp lejn investituri privati, jew lejn eżiti ta' interessi jew ta' lukru;
Faċilità ta' Investiment tal-BEI fl-AKP
63. Jirrikonoxxi s-sett ta' prijoritajiet tal-BEI fil-pajjiżi AKP, jiġifieri l-appoġġ għall-SDGs, l-azzjoni klimatika, id-diplomazija ekonomika Ewropea u r-reżiljenza; jinnota li fl-2017 inbdew 39 proġett fl-ambitu tal-faċilità ta' investiment fl-AKP għal ammont globali ta' EUR 1,5 biljun, li minnhom EUR 549 miljun kienu ddedikati għall-iżvilupp tas-settur privat lokali u EUR 952 miljun għall-infrastruttura soċjali u ekonomika;
64. Ifakkar fl-importanza li jsiru evalwazzjonijiet ex ante u ex post preċiżi, bil-għan li jiġi żgurat li l-proġetti jkunu sostenibbli u li jiżguraw valur miżjud reali f'termini ekonomiċi, soċjali u ambjentali; itenni li l-ebda appoġġ, fl-ebda forma, ma għandu jingħata għal proġetti relatati ma' teknoloġiji li jniġġsu ħafna;
65. Jitlob li jsir skrutinju bir-reqqa tal-partijiet u l-intermedjarji lokali potenzjali matul l-identifikazzjoni u s-selezzjoni ta' tali partijiet u intermedjarji; jitlob li l-BEI jiżgura li l-komunitajiet lokali u ċ-ċittadini kkonċernati mill-operazzjonijiet tiegħu jiġu kkonsultati b'mod xieraq u li dawn ikollhom aċċess għal mekkaniżmu effiċjenti u indipendenti għat-trattament ta' lmenti;
66. Jitlob li l-programm "Erasmus għal Imprendituri Żgħażagħ" jiġi estiż lil hinn mill-Ewropa, b'mod partikolari għall-pajjiżi li qed jiżviluppaw, filwaqt li jiġu offruti l-mezzi finanzjarji neċessarji;
67. Jissottolinja li huwa importanti ħafna li l-mikroimpriżi u l-impriżi żgħar u ta' daqs medju jiġu appoġġjati, u jitlob b'mod partikolari li jiġu stabbiliti soluzzjonijiet lokali li jagħtu aktar aċċess għall-finanzi b'aktar tisħiħ tas-sistema ta' self u ta' garanziji mikrofinanzjarji;
68. Jirrikonoxxi li ebda pajjiż ma żviluppa bla ma daħal f'aktar relazzjonijiet kummerċjali mal-ġirien tiegħu u mal-bqija tad-dinja; iħeġġeġ ulterjorment il-finanzjament ta' għajnuna għall-attivitajiet kummerċjali, sabiex il-pajjiżi li qed jiżviluppaw ikunu jistgħu jieħdu sehem ħafna iktar f'katini ta' valur mondjali fil-futur; jenfasizza, f'dan il-kuntest, li qed isir aktar importanti li l-konnettività diġitali tikber, sabiex il-benefiċċji tal-globalizzazzjoni jitqassmu b'mod aktar bilanċjat favur il-pajjiżi li qed jiżviluppaw;
69. Jenfasizza li huwa importanti li jkun hemm provvisti tal-ilma nadif u li jinbnew faċilitajiet addizzjonali għall-ilma ta' skart;
70. Jiġbed l-attenzjoni għall-iskala u l-implikazzjonijiet tal-faqar fl-enerġija fil-pajjiżi li qed jiżviluppaw, u għall-involviment qawwi tal-Unjoni fl-isforzi biex dan il-faqar jitnaqqas; jissottolinja l-ħtieġa ta' sforzi qawwija u kkoordinati mill-gvernijiet u l-partijiet interessati fil-pajjiżi affettwati biex inaqqsu l-faqar fl-enerġija.
Il-Kumitat għall-Iżvilupp jistieden lill-Kumitat għall-Kontroll tal-Baġit, bħala l-kumitat responsabbli, biex jinkorpora s-suġġerimenti li ġejjin fil-mozzjoni għal riżoluzzjoni tiegħu:
1. Ifaħħar lill-UE għall-varar b'suċċess tal-Pjan ta' Investiment Ewropew u tal-Fond Ewropew għall-Iżvilupp Sostenibbli, issottolinjat bl-approvazzjoni ta' 28 għodda ta' garanzija li jammontaw għal EUR 1,54 biljun f'garanziji sa Novembru 2018, li mistennija jagħmlu disponibbli EUR 17,5 biljun f'investimenti totali; jissottolinja li s'issa għad m'hemm ebda evalwazzjoni dwar ir-riżultati tal-implimentazzjoni, u li kwalunkwe konklużjoni dwar it-twessigħ tal-mezzi u tal-kamp ta' applikazzjoni hija prematura; jirrileva l-konstatazzjoni tal-evalwazzjoni ta' nofs it-terminu tal-ħdax-il FEŻ li t-taħlit jimmobilizza biss riżorsi addizzjonali f'nofs il-każijiet; jiddispjaċih, għaldaqstant, li l-Kummissjoni pproponiet aktar mezzi għall-finanzjament imħallat għall-perjodu finanzjarju futur 2021-2027;
2. Jilqa' l-inklużjoni tal-FEŻ fil-baġit fil-proposta tal-Kummissjoni tal-Istrument futur tal-UE għall-Viċinat, l-Iżvilupp u l-Kooperazzjoni Internazzjonali (NDICI);
3. Jirrileva l-konstatazzjonijiet negattivi ħafna mill-Qorti Ewropea tal-Awdituri dwar is-Sħubijiet Pubbliċi-Privati(31) (PPPs) u r-rakkomandazzjoni tal-Qorti "li ma jiġix promoss użu aktar intensiv u mifrux tal-PPPs" fi ħdan l-UE; jitlob li l-Kummissjoni tqis din ir-rakkomandazzjoni bis-sħiħ meta tittratta l-PPPs f'pajjiżi li qed jiżviluppaw, fejn l-ambjent għal implimentazzjoni b'suċċess tal-PPPs huwa saħansitra aktar diffiċli milli fl-Unjoni;
4. Huwa preokkupat dwar il-konstatazzjonijiet tal-evalwazzjoni tal-ħdax-il FEŻ li tistqarr li "hemm theddida reali li l-FEŻ jiġi mġiegħel jirrispondi għal aġendi li jitbiegħdu mill-objettiv primarju tiegħu li jtaffi l-faqar, aġendi li diffiċilment jistgħu jiġu rikonċiljati mal-valuri fundamentali tal-FEŻ u jikkompromettu dak li l-FEŻ jirnexxilu jagħmel sew", u li "minkejja l-konsultazzjonijiet, il-fehmiet tal-gvernijiet u tal-organizzazzjonijiet tas-soċjetà ċivili (b'xi eċċezzjonijiet notevoli bħal fir-reġjun Paċifiku), rari li ġew ikkunsidrati fl-għażliet ta' programmazzjoni", u li "il-programmazzjoni tal-ħdax-il FEŻ b'hekk ħaddmet approċċ minn fuq 'l isfel biex tapplika l-prinċipju ta' konċentrazzjoni, iżda dan għamlitu akkost tal-prinċipju ċentrali ta' sħubija tal-Ftehim ta' Cotonou"; jiddispjaċih li l-Kummissjoni sal-lum injorat dawn il-konstatazzjonijiet kompletament;
5. Ifakkar fil-konstatazzjonijiet ewlenin tar-Rapport Speċjali tal-Qorti tal-Awdituri dwar il-Fond Fiduċjarju Bekou, fosthom li l-istruttura tal-Fond kienet adatta għall-kuntest tar-Repubblika Ċentru-Afrikana u li l-effetti tiegħu kienu pożittivi; jissottolinja li din il-valutazzjoni kienet fil-biċċa l-kbira riflessa fil-konstatazzjonijiet tad-delegazzjoni ad hoc tal-Kumitat għall-Iżvilupp fir-Repubblika Ċentru-Afrikana fi Frar 2018, u li d-delegazzjoni kkonkludiet li "l-fond jista' jindirizza b'mod adegwat il-ħtiġijiet li jgħaddu mir-riabilitazzjoni, għall-provvista tal-mezzi tal-għajxien u għall-iżvilupp fuq medda itwal ta' żmien"; ifakkar li l-Fond ġie stabbilit bħala Fond Fiduċjarju ta' emerġenza tal-UE b'durata ta' 60 xahar, li jiskadi f'Lulju 2019, u li l-estensjoni tiegħu tidher li tkun siewja, iżda se tirrikjedi l-approvazzjoni tal-Parlament;
6. Jieħu nota tal-kisbiet tal-Fond Fiduċjarju ta' Emerġenza tal-Unjoni Ewropea għall-Afrika (EUTF); ifakkar, madankollu, li l-finanzjament tal-EUTF li ġej mil-linji baġitarji tal-iżvilupp m'għandux jintuża għal miżuri ta' sigurtà li jipperikolaw id-drittijiet tal-migranti; ifakkar li l-objettivi ewlenin tal-kooperazzjoni għall-iżvilupp tal-UE għandhom ikunu l-qerda tal-faqar u l-iżvilupp sostenibbli; jenfasizza li l-proġetti tal-EUTF iridu jintegraw id-drittijiet tal-bniedem fil-qalba tal-ipprogrammar u jikkontribwixxu għat-twettiq tad-drittijiet tal-bniedem fil-pajjiżi kkonċernati; jirrakkomanda bil-qawwa li l-ugwaljanza bejn is-sessi u l-emanċipazzjoni tan-nisa jiġu promossi fil-programmi tal-EUTF, kif ukoll il-protezzjoni ta' dawk l-aktar vulnerabbli, inklużi t-tfal u l-persuni b'diżabilità;
7. Jieħu nota tal-bosta preokkupazzjonijiet li esprimew il-Qorti Ewropea tal-Awdituri(32) u l-awturi tal-evalwazzjoni ta' nofs it-terminu tal-ħdax-il FEŻ esprimew rigward l-implimentazzjoni tal-EUTF:
• F'dak li jirrigwarda l-implimentazzjoni tal-proġetti, l-EUTF kellu biss impatt limitat fit-tħaffif tal-proċess, meta mqabbel mal-għajnuna tradizzjonali għall-iżvilupp;
• hemm ukoll tħassib dwar l-effikaċja u s-sostenibbiltà probabbli tal-proġetti tal-EUTF, u dwar kemm l-Unjoni hija kapaċi tissorvelja mill-qrib l-implimentazzjoni tagħhom;
• it-taqsimiet tal-Afrika ta' Fuq u tal-Qarn tal-Afrika ma għandhom ebda kriterju dokumentat għall-għażla fost il-proġetti proposti;
• hemm nuqqasijiet serji fil-kejl tal-prestazzjoni;
• ma hemm ebda qafas speċifiku għall-valutazzjoni tar-riskji;
8. Jiddispjaċih li n-nefqa rreġistrata fl-2017 skont it-tmien, id-disa', l-għaxar u l-ħdax-il FEŻ hija materjalment milquta minn żbalji u li r-rata ta' żball qed tiżdied, bil-kontra tan-nefqa tal-baġit ġenerali tal-UE; jirrileva li l-iżbalji jsiru b'mod predominanti fi tranżazzjonijiet relatati ma' proġetti implimentati minn organizzazzjonijiet internazzjonali u aġenziji ta' kooperazzjoni tal-Istati Membri, u li, fit-tranżazzjonijiet ta' dan it-tip li ġew eżaminati, 36 % kien fihom żbalji kwantifikabbli, li hija rata enormi; iħeġġeġ lill-Kummissjoni biex tipproduċi spjegazzjonijiet dettaljati b'reazzjoni għal dawn il-konstatazzjonijiet u tippreżenta lill-Parlament Ewropew pjan ċar li jiddeskrivi l-passi meħtieġa għall-korrezzjoni ta' din is-sitwazzjoni preokkupanti ħafna;
9. Jiddispjaċih li, f'kull rapport ta' attività annwali mill-2012 'il hawn, id-DĠ DEVCO kellu joħroġ riżerva dwar ir-regolarità tat-tranżazzjonijiet ta' bażi, fatt li jindika nuqqasijiet serji fil-ġestjoni interna;
10. Jirrileva l-konstatazzjonijiet negattivi tal-Qorti tal-Awdituri fil-qasam tal-appoġġ tal-UE għas-sigurtà Afrikana, li ta' spiss tiġi ffinanzjata permezz tal-FEŻ:
• It-tisħiħ tal-kapaċità tal-forzi tas-sigurtà interna fin-Niġer u f'Mali seħħ bil-mod u hemm tħassib serju dwar is-sjieda u s-sostenibbiltà(33)
• L-appoġġ tal-UE għall-Arkitettura Afrikana għall-Paċi u s-Sigurtà (APSA) ma kellux l-effett mixtieq(34).
Jenfasizza wkoll ir-riskju serju li l-appoġġ tal-UE, permezz tal-Faċilità għall-Paċi fl-Afrika, lil suldati Burundjani li qed jipparteċipaw fil-missjoni tal-AMISOM jiffinanzja indirettament ir-reġim tal-Burundi, li huwa espost għal sanzjonijiet tal-UE; ifakkar li, għal ħafna snin, id-DĠ DEVCO esprima riżervi dwar l-infiq tiegħu fuq l-appoġġ għall-Faċilità għall-Paċi fl-Afrika;
11. Iqis, f'dan il-kuntest, il-konċentrazzjoni dejjem akbar tal-UE fuq ir-rabta bejn is-sigurtà u l-iżvilupp bħala kwistjoni li tqajjem kwistjonijiet ta' ġestjoni finanzjarja serja u soda, u jitlob li l-Kummissjoni u s-SEAE jħaddmu approċċ aktar prudenti għall-appoġġ tal-UE għas-sigurtà Afrikana;
12. Jesprimi tħassib kbir dwar il-fatt li, fis-snin 2016, 2017 u 2018, il-ġuħ qiegħed jiżdied madwar id-dinja kollha, u issa aktar minn 820 miljun persuna jbatu min-nuqqas ta' nutrizzjoni kronika, filwaqt li fl-istess ħin il-proporzjon tal-Għajnuna Uffiċjali għall-Iżvilupp mill-UE u l-Istati Membri tagħha għas-sigurtà alimentari u tan-nutrizzjoni naqqset minn madwar 8 % fl-2014 għal 6 % fl-2016, u l-impenji baġitarji għas-sigurtà alimentari fl-ambitu tal-istrumenti ġestiti mill-Kummissjoni naqqsu b'mod sinifikanti fl-2017;
13. Jinnota li, fl-2017, il-Kummissjoni ffirmat kuntratti ma' aġenziji tan-NU għall-valur ta' aktar minn EUR 411-il miljun f'kontribuzzjonijiet mill-FEŻ, mal-Programm ta' Żvilupp tan-Nazzjonijiet Uniti (EUR 166,33 miljun), mal-FAO (EUR 152,86 miljun) u mal-UNICEF (EUR 98,44 miljun) bħala l-akbar benefiċjarji, u kuntratti mal-Bank Dinji b'valur ta' EUR 92 miljun;
14. Jinsisti, fid-dawl tar-rwol importanti li għandu r-Renju Unit fl-iżvilupp, li jinżammu rabtiet mill-qrib bejn l-Unjoni u r-Renju Unit wara l-ħruġ ta' dan il-pajjiż, sabiex jiġi minimizzat it-telf li jirriżulta;
15. Itenni r-riżervi qawwija tiegħu dwar il-fatt li l-Kummissjoni ppreżentat Programm Indikattiv Nazzjonali għall-Eritrea u Programm ta' Azzjoni Annwali fl-2017, u li l-Kumitat tal-FEŻ adottahom, mingħajr evidenza konklużiva ta' riformi jew titjib fis-sitwazzjoni tad-drittijiet tal-bniedem fl-Eritrea; ifakkar fl-impenji tal-Kummissjoni u tar-Rappreżentant Għoli li jinfurmaw lill-Parlament regolarment f'dan ir-rigward.
16. Iħeġġeġ lill-Kummissjoni biex tiddefinixxi aħjar u tivvaluta ċar l-eżiti tal-iżvilupp li għandhom jinkisbu f'kull każ, u fuq kollox ittejjeb il-mekkaniżmi ta' kontroll rigward l-imġiba tal-Istat benefiċjarju fl-oqsma tal-korruzzjoni, tar-rispett tad-drittijiet tal-bniedem, tal-istat tad-dritt u tad-demokrazija; jesprimi tħassib serju dwar l-użu potenzjali tal-appoġġ baġitarju f'pajjiżi neqsin mis-sorveljanza demokratika minħabba n-nuqqas ta' demokrazija parlamentari li tiffunzjona u ta' libertajiet għas-soċjetà ċivili u għall-midja, jew inkella minħabba n-nuqqas ta' kapaċità tal-korpi ta' sorveljanza;
17. Fid-dawl tal-bidla fil-modalitajiet tal-għajnuna minn għotjiet diretti għal fondi fiduċjarji u finanzjament imħallat, inkluż permezz tal-Fond Ewropew għall-Iżvilupp Sostenibbli, jistieden lill-Kunsill, lill-Kummissjoni u lill-Bank Ewropew tal-Investiment biex jadottaw ftehim interistituzzjonali mal-Parlament Ewropew dwar it-trasparenza, ir-responsabbiltà u l-iskrutinju parlamentari, fuq il-bażi tal-prinċipji ta' politika stabbiliti fil-Kunsens Ewropew il-Ġdid dwar l-Iżvilupp;
18. Jilqa' l-proċess tan-negozjati ta' wara l-Ftehim ta' Cotonou biex jinżamm il-qafas AKP-UE;
19. Jissottolinja li huwa importanti ħafna li l-mikrointrapriżi u l-intrapriżi żgħar u ta' daqs medju jiġu appoġġjati, u jitlob b'mod partikolari li jiġu stabbiliti soluzzjonijiet lokali li jagħtu aktar aċċess għall-finanzi b'aktar tisħiħ tas-sistema ta' self u ta' garanziji mikrofinanzjarji;
20. Jitlob li l-programm "Erasmus għal Imprendituri Żgħażagħ" jiġi estiż lil hinn mill-Ewropa, b'mod partikolari għall-pajjiżi li qed jiżviluppaw, filwaqt li jiġu pprovduti l-mezzi finanzjarji neċessarji;
21. Jilqa' r-rakkomandazzjonijiet għal titjib fit-trasparenza tal-fondi tal-UE implimentati mill-NGOs ippubblikati fir-rapport speċjali 2018/35 tal-Qorti Ewropea tal-Awdituri, li, fost affarijiet oħra, tirrakkomanda li l-Kummissjoni ttejjeb l-affidabbiltà tal-informazzjoni dwar l-NGOs fis-sistema kontabilistika tagħha, u li l-Kummissjoni ttejjeb l-informazzjoni li tinġabar dwar il-fondi implimentati mill-NGOs; jitlob, għalhekk, li l-Kummissjoni timplimenta dawn il-proposti qabel tmiem il-mandat kurrenti;
22. Jitlob approċċ għall-iżvilupp abbażi ta' inċentivi permezz tal-introduzzjoni tal-prinċipju "aktar għal aktar", fuq l-eżempju tal-Politika Ewropea tal-Viċinat; jemmen li aktar ma pajjiż jimxi 'l quddiem u jħaffef fir-riformi interni tiegħu għall-bini u l-konsolidazzjoni tal-istituzzjonijiet demokratiċi, ir-rispett tad-drittijiet tal-bniedem u l-istat tad-dritt, aktar għandu jirċievi appoġġ mill-Unjoni;
23. Jirrikonoxxi li ebda pajjiż ma żviluppa bla ma daħal f'aktar relazzjonijiet kummerċjali mal-ġirien tiegħu u mal-bqija tad-dinja; iħeġġeġ ulterjorment il-finanzjament ta' għajnuna għall-attivitajiet kummerċjali, sabiex il-pajjiżi fil-fażi tal-iżvilupp ikunu jistgħu jieħdu sehem ħafna iktar f'katini ta' valur globali fil-futur; jenfasizza, f'dan il-kuntest, li qed isir aktar importanti li l-konnettività diġitali tikber, sabiex il-benefiċċji tal-globalizzazzjoni jitqassmu b'mod aktar bilanċjat favur il-pajjiżi li qed jiżviluppaw;
24. Jissottolinja l-importanza ta' żieda fl-allokazzjoni ta' fondi maħsuba biex jappoġġjaw il-governanza tajba, id-demokrazija u l-istat tad-dritt fil-pajjiżi li qed jiżviluppaw, bil-għan jinġiebu 'l quddiem istituzzjonijiet responsabbli u trasparenti, jiġi appoġġjat il-bini tal-kapaċità u jitrawmu proċessi deċiżjonali parteċipattivi u aċċess tal-pubbliku għall-informazzjoni;
25. Jenfasizza li huwa importanti li jkun hemm provvisti tal-ilma nadif u li jinbnew faċilitajiet addizzjonali għall-ilma ta' skart;
26. Jiġbed l-attenzjoni għall-iskala u l-implikazzjonijiet tal-faqar fl-enerġija fil-pajjiżi li qed jiżviluppaw, u għall-involviment qawwi tal-Unjoni fl-isforzi biex dan il-faqar jitnaqqas; jissottolinja l-ħtieġa ta' sforzi qawwija u kkoordinati mill-gvernijiet u l-partijiet interessati fil-pajjiżi affettwati biex inaqqsu l-faqar fl-enerġija.
ĠU C 357, 4.10.2018, p. 315.
ĠU C 357, 4.10.2018, p. 323.
ĠU L 287, 4.11.2010, p. 3.
ĠU L 156, 29.5.1998, p. 108.
ĠU L 317, 15.12.2000, p. 355.
ĠU L 247, 9.9.2006, p. 32.
ĠU L 191, 7.7.1998, p. 53.
ĠU L 83, 1.4.2003, p. 1.
ĠU L 78, 19.3.2008, p. 1.
Rapport Speċjali Nru 9/2018: Sħubiji Pubbliċi-Privati fl-UE: Nuqqasijiet mifruxa u benefiċċji limitati
Ir-Rapport Speċjali 32/2018, "Il-Fond Fiduċjarju ta' Emerġenza tal-Unjoni Ewropea għall-Afrika: għodda flessibbli, iżda mhuwiex iffukat biżżejjed".
Ir-Rapport Speċjali Nru 15/2018: Tisħiħ tal-kapaċità tal-forzi tas-sigurtà interna fin-Niġer u l-Mali: il-progress huwa limitat u miexi bil-mod.
Ir-Rapport Speċjali Nru 20/2018: L-Arkitettura Afrikana għall-Paċi u s-Sigurtà: jeħtieġ li l-appoġġ li jingħata mill-UE jiġi ffukat mill-ġdid.
Rapport Speċjali Nru 9/2018: Sħubijiet Pubbliċi-Privati fl-UE: Nuqqasijiet mifruxa u benefiċċji limitati
Rapport Speċjali 32/2018.
Ir-rapport Speċjali 15/2018, Tisħiħ tal-kapaċità tal-forzi tas-sigurtà interna fin-Niġer u l-Mali: il-progress huwa limitat u miexi bil-mod.
Rapport Speċjali Nru 20/2018: L-Arkitettura Afrikana għall-Paċi u s-Sigurtà: jeħtieġ li l-appoġġ li jingħata mill-UE jiġi ffukat mill-ġdid.